Interpreta de muzică populară Dorina Grad a murit joi, 7 martie, la vârsta de 62 de ani. Înmormântarea va avea loc sâmbătă, ora 14, la Cimitirul din Dealul Florilor-Dej.
Dorina Grad s-a născut în orașul Beclean din județul Bistrița-Năsăud, dar, mutându-se cu familia la Dej a crescut și copilărit acolo. A îndrăgit de mică cântecul și a început să cânte la Ansamblul "Someșana" al Casei Municipale de Cultură din Dej, ca solistă și dansatoare. A participat la numeroase festivaluri și concursuri de folclor la Caracal, Slatina, Amara, Sibiu, Reghin, la Festivalul "Maria Tanase", de la Craiova, unde a obținut premiul II și titlul de laureat.
Primele înregistrări le-a făcut la Radio Târgu Mureș, iar mai apoi și Radio Bucuresti. Din 1990 a fost solistă profesionistă a Ansamblului "Mureșul" din Târgu Mureș, iar de-a lungul timpului a efectuat numeroase turnee în foarte multe locuri din țară, dar și din străinătate: Ucraina, Turcia, Ungaria, Italia, Franța, etc. A înregistrat numeroase cântece în Studiourile Radio și la diferite Case de producție muzicală.